ขาใหญ่สาด BEAUTY ทิ้งท้ายตลาด! ฉุดหุ้นปิดร่วงเฉียด 10% ต่ำสุดในรอบ 9 เดือน
ขาใหญ่สาด BEAUTY ทิ้งท้ายตลาด! ฉุดหุ้นปิดร่วงเฉียด 10% ต่ำสุดในรอบ 9 เดือน โดยราคาหุ้นปิดตลาดวันนี้อยู่ที่ 15.70 บาท ลบ 1.70 บาท หรือ 9.77% สูงสุดที่ 17.50 บาท ต่ำสุดที่ 15.70 บาท ด้วยมูลค่าซื้อขาย 1.78 พันล้านบาท
4 มิ.ย. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ปิดตลาดวันนี้อยู่ที่ 15.70 บาท ลบ 1.70 บาท หรือ 9.77% สูงสุดที่ 17.50 บาท ต่ำสุดที่ 15.70 บาท ด้วยมูลค่าซื้อขาย 1.78 พันล้านบาท

โดยราคาหุ้นปรับตัวลดลงเป็นวันที่ 4 ติดต่อกัน นับตั้งแต่วันที่ 28 พฤษภาคม 2561 ซึ่งราคาหุ้นอยู่ที่ระดับ 18 บาท ขณะที่ในวันนี้ราคาหุ้นปรับตัวลดลงอย่างหนักทำจุดต่ำสุดในรอบ 9 เดือน นับตั้งแต่ราคาหุ้นอยู่ที่ระดับ 15.20 บาท เมื่อวันที่ 27 กันยายน 2560
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า หุ้น BEAUTY ปรับตัวลดลงอย่างหนักในช่วงการซื้อขายก่อนปิดตลาด โดยเมื่อเวลา 16.26 น. มีการขายหุ้นออกมาครั้งใหญ่จำนวน 2 ครั้ง จำนวน 2.85 ล้านหุ้น และ 3.42 ล้านหุ้น คิดเป็นมูลค่า 99 ล้านบาท ซึ่งจำนวนการซื้อขายดังกล่าวถือว่าเป็นรายการที่ค่อนข้างใหญ่ทำให้มีการคาดการณ์ว่าเป็นการทำรายการของนักลงทุนรายใหญ่ที่เทขายหุ้นออกมาก่อนปิดตลาด ส่งผลให้ราคาหุ้นลงมาปิดที่ระดับ 15.70 บาท ซึ่งเป็นจุดต่ำสุดของวันนี้ (4 มิ.ย.61)